18. september 2013, København

VEGA præsenterer

**Barbara Moleko holder festlig tourfinale med special guests i VEGA***Den succesfulde sangerinde Barbara Moleko afslutter sin tour med et brag af en lørdagsfest i Store VEGA den 28. september sammen med en række gæstestjerner. Det er sidste chance for at opleve Barbara Moleko live et stykke tid, da hun er på vej på barsel.*Efter at have turneret landet tyndt de seneste måneder, slutter den charmerende soulsangerinde [Barbara Moleko](http://barbaramoleko.dk/) af med et brag af en koncert og en stor, festlig tourfinale i Store VEGA lørdag den 28. september.

Det bliver sidste mulighed for at opleve en koncert med Barbara Moleko i et godt stykke tid, da sangerinden er højgravid med sit første barn og på vej på barsel. **Hemmelige gæstestjerner med på scenen**Når Barbara Moleko med band er klar til tourens sidste og største koncert i VEGA, har de også overraskelser med til publikum. Barbara Moleko har nemlig inviteret en række gæstestjerner med i VEGA som special guests. Hun vil dog endnu ikke afsløre hvem, det er, da det skal være en overraskelse på aftenen.

**Molekos nye hits**

De seneste måneder har Barbara Moleko hittet med en række nye numre, blandt andet hendes samarbejde med dancehall-duoen Djämes Braun på “[Kvinder og kanoner](http://www.youtube.com/watch?v=lUa4YwyopX4)”. Også hendes udgave af Rodriquez’ klassiker “Sugar Man”, som Smag på P3 udfordrede hende til at lave, har fået mange lyttere.

I begyndelsen af september udsendte Barbara Moleko desuden det helt nye, festlige nummer “[Gør det lettere](http://open.spotify.com/track/5lEIVtB2ss8nP3y7APm925)”, som man helt bestemt kan høre i liveudgave i VEGA.

De nye numre følger op på bl.a. Barbara Molekos kæmpehit “[Dum for dig](http://www.youtube.com/watch?v=zJNAz8O6a9w)” og hendes hit med L.O.C., ”[Helt min egen](http://www.youtube.com/watch?v=dP6EkoXM-uo)”, der blev udsendt sidste år.

**Lækker soul-support**

Som support medbringer Barbara Moleko den unge dansk-colombianske sangerinde [Emilie Ramirez](https://www.facebook.com/pages/Emilie-Ramirez/463757130355264), som er en upcoming stjerne på den danske soulscene. Emilie Ramirez har for nylig udgivet ep’en *Music in My Veins*, og sangene herfra kan høres live i Store VEGA, inden Barbara Moleko går på scenen lørdag den 28. september.

**Fakta om koncerten**

Barbara Moleko (DK)
Lørdag den 28. september kl. 20

Store VEGA, Enghavevej 40, 1674 Kbh. V

Pris: 160 kr. + gebyr

Forsalg via VEGAs hjemmeside og Billetnet.

[Læs mere og køb billet til koncerten med Barbara Moleko.](http://vega.dk/arrangementer/barbara-moleko-m-special-guests-10915.html)

**For yderligere oplysninger kontakt venligst**

Camilla Grausen

Kommunikationsmedarbejder, VEGA

cg@vega.dk